Gandia continua amb les actuacions de prevenció d'incendis
26 novembre 2021

## Gandia continua amb les actuacions de prevenció d'incendis26 novembre 2021Última actualització: 26 novembre 2021

![](../gestion/img/add79e2a81a57d1a3a6b3fb13687036befeccb4175e7705413197cb0d9cc51da.jpg)  
  

La regidora de Gestió responsable del Territori, **Alícia Izquierdo**, acompanyada del director general de Medi Natural, **Daniel Muñoz**, han comparegut davant els mitjans de comunicació per tal d’anunciar les actuacions que s’estan portant a terme en matèria de gestió forestal sostenible, concretament, en la prevenció d’incendis.

Amb aquest sentit, Izquierdo ha assenyalat que “_estem acudint a molts llocs i portant a terme una comunicació directa amb el veïn__at_ _i volem explicar-ho perquè són tasques que sembla que no es veuen_ _en_ _estar en la muntanya o en zones molt amagades_”.

Actualment, s’estan realitzant 3 accions aprofitant aquesta època de l’any perquè només es poden actuar als boscos uns determinats mesos: “_en estiu no es pot anar pel perill d’incendis, però tampoc s’hi pot actuar en altres moments perquè viuen animals i tenen els seus propis cicles vitals_”, ha explicat la regidora de Gestió responsable del Territori.

Les primeres tasques van començar el 15 d’octubre, moment en què van baixar les temperatures i es podia entrar amb seguretat a la muntanya. “_Actuarem al llarg de 5 o 6 mesos fins que comence l’època de nidificació de les aus, a mitjan mes de febrer i principi de març. A partir d’eixe moment, ens dedicarem a altres accions com el manteniment dels camins, les vores i els accessos_”, ha destacat l’edil, qui ha recalcat que “_és una tasca molt important que es fa des d’un punt de vista estratègic_”.

Des de la regidoria se segueix el Pla local de prevenció d’incendis forestals, el qual marca els períodes, estratègies i accions que s’han de realitzar, i a poc a poc, s’assoleixen els objectius establerts.

**Actuacions de gestió forestal**

En aquests moments, s’estan realitzant dues accions al Paratge Natural municipal per fer un tallafoc al costat de la carretera que puja cap al paratge. “_És una actuació al costat de la carretera que prevén que passe l’incendi d’un costat de la muntanya a l’altre. Està coberta amb fons de la Diputació, ja fa mesos que estem fent-la i tenim previst acabar-la abans de Nadal_”, ha detallat Muñoz.

Com que el tallafoc està dividit en dos, la part alta més propera al centre d’interpretació i la part de baix, la segona actuació en la mateixa zona està fent-la les brigades de Divalterra, que són les brigades de la Diputació. Amb aquest motiu, el director general de Medi Natural ha informat que “_ahir van fer una bona gestió en el departament per aconseguir que les mateixes brigades vingueren a fer una part del tallafoc_”.

Per últim, la tercera acció s’està realitzant amb recursos propis amb la brigada municipal i està centrada en la protecció de la zona urbana perquè “_les faixes perimetrals tenen una funció molt important, com hem vist en els últims incendis arreu d’Europa, ja que són les vores de les cases on limita_”, ha recordat Muñoz. Amb aquest sentit ha reconegut que gràcies a aquest tipus d’accions “_en cas d’haver-hi un incendi el veïnat de la urbanització de Santa Marta i molts altres estaran més protegits_”.

Cal destacar que les actuacions que es realitzen des de l’Ajuntament de Gandia només es poden fer on tenen disponibilitat de terrenys, és a dir, en terreny municipal.